**Organizácia a podmienky výchovy a vzdelávania materských škôl do konca školského roku 2019/2020 od 15.6.2020**

Tento dokument rešpektuje plánované opatrenia a rozhodnutia relevantných úradov účinných od 15. júna 2020, a to hlavne opatrenia Úradu verejného zdravotníctva SR a Rozhodnutie ministra školstva, vedy, výskumu a športu SR. Bol vytvorený ako pomocný materiál pri otváraní materských škôl a materských škôl pre deti so špeciálnymi výchovno-vzdelávacími potrebami (ďalej „materská škola“). V prípade ak je potrebné, zriaďovatelia konzultujú s regionálnymi úradmi verejného zdravotníctva (ďalej len „RÚVZ“) organizačné kroky v súlade s aktuálnymi hygienicko – epidemiologickými nariadeniami.

Hlavnou zmenou **od 15. 6. 2020 je, že deti nemusia byť delené na skupiny po 15 a môžu sa v skupine miešať. Je možné predĺžiť prevádzku na max. 10 hodín. Ranný filter s meraním teploty je iba odporúčaním. Zmenené sú podmienky personálneho zabezpečenia. Prevádzka materských škôl počas mesiacov júl a august prebieha v štandardnom režime, ako v iných rokoch.**

Prevádzka materskej školy od 15.06.2020: **od 630 hod. – 1630 hod.**

Materské školy, ktoré k 15.6.2020 boli v prevádzke sa primerane riadia pokynmi zriaďovateľa. Prevádzka počas mesiacov júl a august, t. j. do konca školského roku 2019/2020, sa riadi štandardným postupom, ako v iných rokoch (podľa harmonogramu letných prázdnin – **bez možnosti prihlásenia dieťaťa na náhradnú materskú školu).** Záujem navštevovať materskú školu počas letných prázdnin v mesiaci **august,** bola zo strany materskej školy zisťovaná prostredníctvom písomného a telefonického prieskumu.

Na základe odporúčaní kompetentných orgánov a v rámci možností školy budeme aj naďalej zabezpečovať vykonávanie zdravotného filtra, ako aj preventívne meranie teploty detí bezdotykovým teplomerom pri vstupe do materskej školy.

*Zákonný zástupca*

* Zodpovedá za dodržiavanie hygienicko-epidemiologických opatrení pri privádzaní dieťaťa do materskej školy, počas pobytu v šatňovom/vstupnom priestore materskej školy a pri odvádzaní dieťaťa z materskej školy v zmysle aktuálnych opatrení Úradu verejného zdravotníctva SR (nosenie rúšok, dodržiavanie odstupov, dezinfekcia rúk).
* Dodržiava pokyny riaditeľa materskej školy, ktoré upravujú podmienky konkrétnej materskej školy na obdobie do konca školského roku 2019/2020.
* Odovzdáva dieťa výhradne zamestnancovi materskej školy.
* Predkladá pri prvom nástupe dieťaťa do materskej školy, alebo po každom prerušení dochádzky v trvaní viac ako tri dni písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie (príloha č. 2).
* Rešpektuje pravidlá nosenia hračiek a iného materiálu alebo pomôcok z domáceho prostredia do materskej školy, stanovené riaditeľom materskej školy.
* V prípade, že u dieťaťa je podozrenie alebo potvrdené ochorenie na COVID-19, bezodkladne otejto situácii informuje príslušného vyučujúceho a riaditeľa školy. Povinnosťou zákonného zástupcu je aj bezodkladne nahlásenie karantény, ak bola dieťaťu nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto podmienok je dieťa zo školy vylúčené.

*Organizácia a obsah predprimárneho vzdelávania*

* V závislosti od poveternostných podmienok sa prevažná väčšina aktivít s deťmi a pre deti organizuje v exteriéri materskej školy. či už v areáli materskej školy, alebo mimo neho, podľa podmienok.
* Pri pobyte v interiéri a v exteriéri materskej školy deti nemusia nosiť rúška.
* Dobrovoľná účasť detí v materskej škole neumožňuje materskej škole pokračovať vo vzdelávaní podľa školského vzdelávacieho programu. Materská škola sa ale v rámci možností bude ďalej zameriavať na rozvíjanie a upevňovanie kľúčových kompetencií detí potrebných pre úspešné zvládnutie vzdelávania.
* Zvýšenú pozornosť je potrebné venovať rozvíjaniu a upevňovanie hygienických návykov osobitne pred stravovaním a po príchode zvonku. Je potrebné dbať na to, aby si deti osvojili návyk umývať si ruky efektívnym spôsobom, ktorý zamedzuje prenos nákazy.

*Opatrenia materskej školy v rámci prevencie nákazy COVID-19*

* Materská škola zverejnení oznam na vchodových dverách, ktorý hovorí, za akých podmienok nemôže nastúpiť dieťa do materskej školy (príloha č. 4 k 15. 6. 2020).
* Pri ceste do materskej školy sa sprevádzajúce osoby a deti riadia opatreniami ÚVZ SR a pokynmi RÚVZ. Celkový čas zdržiavania sa osôb sprevádzajúcich deti do materskej školy vo vonkajších avnútorných priestoroch materskej školy odporúčame obmedziť na nevyhnutné minimum. Sprevádzajúca osoba sa v priestoroch materskej školy pohybuje vždy v rúšku resp. v súlade s aktuálnymi hygienicko – epidemiologickými nariadeniami, a to hlavne za účelom odovzdania a vyzdvihnutia dieťaťa.
* Materská škola, v prípade podozrenia na ochorenie (nielen na COVID-19), dieťa nepreberie.
* Sprevádzajúca osoba zabezpečí umiestnenie rezervného rúška svojho dieťaťa do jeho skrinky alebo na miesto na to určené zamestnancom materskej školy.
* Dieťa si umyje ruky bežným spôsobom pod dohľadom sprevádzajúcej osoby alebo zamestnanca materskej školy, ktorý je v súlade s aktuálnymi hygienicko– epidemiologickými nariadeniami.
* Nepedagogický zamestnanec školy nosí rúško alebo ochranný štít tak, ako to ukladá aktuálne opatrenie Úradu verejného zdravotníctva SR. Pedagogický zamestnanec a odborný zamestnanec (napr. asistent učiteľa alebo špeciálny pedagóg) má odporučené rúško alebo ochranný štít pri výkone výchovno-vzdelávacieho procesu nenosiť, v ostatných prípadoch nosí rúško alebo ochranný štít tak, ako to ukladá aktuálne opatrenie Úradu verejného zdravotníctva SR.
* Toalety musia byť vybavené mydlom v dávkovači a jednorazovými papierovými utierkami (obrúskami) pre bezpečné osušenie rúk. Odporúčame **nepoužívať** textilné uteráky a vzduchové sušiče rúk (vhodné je priniesť ako náhradu **papierové utierky).**
* Materská škola v spolupráci so zriaďovateľom zabezpečí dezinfekciu rúk všetkých osôb pri vstupe do budovy vhodne umiestneným dezinfekčným prostriedkom.
* Materskej škole sa odporúča odporúča vykonávanie ranného zdravotného filtra, ako aj preventívne meranie teploty detí bezdotykovým teplomerom.
* Zákonný zástupca predkladá pri prvom nástupe dieťaťa do materskej školy alebo po každom prerušení dochádzky v trvaní viac ako tri dni písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie (príloha č. 2).
* V miestnosti, kde sa zdržujú osoby, je zabezpečené časté a intenzívne vetranie.
* Priestory materskej školy a hygienické zariadenia a priestory umyvární, ako aj hrové prvky v exteriéri sa dezinfikujú najmenej dvakrát denne a podľa potreby aj opakovane.
* Osobitná pozornosť sa venuje dezinfikovaniu šatňových/vstupných priestorov, do ktorých vstupujú sprevádzajúce osoby; rovnako dezinfikovaniu dotykových plôch kľučiek, vypínačov, zábradlí a ich okolia.
* Upratovací personál je informovaný a poučený o sprísnených podmienkach upratovania a o potrebe priebežného čistenia a dezinfekcie dotykových plôch, ostatných povrchov a predmetov.
* Smetné koše sú umiestnené tak, aby nebol nutný fyzický kontakt rúk s košom pri zahadzovaní odpadu (odstránenie vrchného uzáveru koša).

*Stravovanie*

* Podľa miestnych podmienok, počtu detí a personálu je možné zabezpečovať školské stravovanie v bežnej podobe.
* Výdaj jedla je potrebné uskutočniť do troch hodín od jeho prípravy, inak môže dôjsť k jeho znehodnoteniu.
* Stravu vydáva personál spolu s čistým príborom. Deti si sami jedlo a pitie nedokladajú a neberú si ani príbory.
* Pri príprave jedál a pri vydávaní je nutné dodržiavať bežné hygienické pravidlá.

*Odpočinok detí*

* Odporúča sa, aby deti v triede predškolákov nemuseli absolvovať povinný odpočinok na lôžku.
* Odporúča sa, aby materská škola, podľa svojich možností, zabezpečila dostatočné vzdialenosti medzi lôžkami, ak jej to priestorové dispozície dovoľujú. V takomto prípade je odporúčaná vzdialenosť je aspoň 1 meter medzi lôžkami.
* Na odpočinok detí sa môžu používať aj dostatočne vyvetrané a dezinfikované priestory herní.
* Výmena posteľnej bielizne sa odporúča 1x do týždňa bežným spôsobom.

*Pri podozrení na Covid – 19*

* Nikto s príznakmi infekcie dýchacích ciest, ktoré by mohli zodpovedať známym príznakom COVID-19 (zvýšená telesná teplota, kašeľ, zvracanie, kožná vyrážka, hnačky, náhla strata chuti a čuchu, iný príznak akútnej infekcie dýchacích ciest), ako aj inej infekčnej choroby nesmie vstúpiť do priestorov materskej školy.
* Ak dieťa v priebehu dňa vykazuje niektorý z možných príznakov COVID-19, je nutné umiestniť ho do samostatnej miestnosti a kontaktovať zákonných zástupcov, ktorí ho bezodkladne vyzdvihnú. O podozrení na nákazu COVID-19 materská škola informuje príslušný RÚVZ tak, ako je to v prípade iných infekčných ochorení.
* Ak sa u zamestnanca materskej školy objavia príznaky nákazy COVID – 19 v priebehu jeho pracovného dňa, bezodkladne o tom informuje riaditeľa materskej školy a opustí materskú školu v najkratšom možnom čase s použitím rúška.

*V prípade potvrdenia ochorenia*

• Materská škola postupuje podľa usmernenia miestne príslušného RÚVZ.

Tento dokument sa vzťahuje na základné prevádzkové podmienky materských škôl po dobu trvania potreby dodržiavania epidemiologických opatrení a odporúčaní. Upravuje iba tie základné prevádzkové podmienky, ktoré sa líšia (či sú upravené nad rámec) od štandardných podmienok vyplývajúcich zo školských, hygienických, pracovnoprávnych a ďalších predpisov.